ROZHODNUTIE RADY
zo 7. júna 2005,
ktorým sa zrušuje rozhodnutie 2005/136/ES o existencii nadmerného deficitu v Holandsku
(2005/729/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rada na základe odporúčania Komisie v súlade s článkom 104 ods. 6 zmluvy rozhodnutím 2005/136/ES (1) rozhodla, že v Holandsku existuje nadmerný deficit.
(2)
Rada v súlade s článkom 104 ods. 7 zmluvy predložila Holandsku 2. júna 2004 odporúčanie, aby ukončilo situáciu nadmerného schodku. Toto odporúčanie v spojení s článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (2) stanovilo ako konečný termín na korekciu nadmerného deficitu rok 2005.
(3)
V súlade s článkom 104 ods. 12 zmluvy sa rozhodnutie Rady o existencii nadmerného deficitu zruší, ak sa podľa názoru Rady nadmerný deficit príslušného členského štátu napravil.
(4)
Pojmy „verejný“ a „schodok“ sú vymedzené v Protokole o postupe pri nadmernom deficite odkazom na Európsky systém integrovaných účtov, druhé vydanie. Údaje pre postup pri nadmernom deficite poskytuje Komisia.
(5)
Na základe údajov, ktoré poskytla Komisia po tom, ako Holandsko pred 1. marcom 2005 predložilo správu v súlade s nariadením Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (3), ďalej na základe následnej správy o revidovaných účtoch verejnej správy predloženej Eurostatu 31. marca 2005 a prognózy útvarov Komisie z jari 2005 sú odôvodnené tieto závery:
-
Deficit verejných financií v roku 2004 sa odhaduje na 2,3 % HDP oproti 3,2 % v roku 2003. Výsledok za rok 2004 zodpovedá odporúčaniu Rady, vydanému podľa článku 104 ods. 7 zmluvy, najmä pokiaľ ide o zníženie deficitu verejných financií pod referenčnú hodnotu 3 % HDP najneskôr do roku 2005. V roku 2004 sa vykonala fiškálna úprava v podobe výrazných úsporných opatrení obsiahnutých čiastočne v rozpočte na rok 2004 a čiastočne schválených v dodatočnom konsolidačnom balíku 14. apríla 2004. K zníženiu deficitu prispeli aj vyššie príjmy z daní, než sa očakávalo, a dodatočné príjmy z predaja zemného plynu v dôsledku vysokých cien ropy.
-
Prijaté rozpočtové opatrenia majú zabezpečiť trvalé zlepšenie salda verejných financií. Prognóza útvarov Komisie z jari 2005 predpokladá, že v roku 2005 deficit verejných financií ďalej poklesne na 2,0 % HDP, a to najmä v dôsledku úsporných opatrení prevažne štrukturálnej povahy v rozsahu 0,5 % HDP. To je v súlade s oficiálnym cieľovým deficitom 2,1 % HDP. Prognóza útvarov Komisie z jari 2005 na základe v súčasnosti známych politík predpokladá, že deficit klesne ďalej na 1,6 % HDP, čo svedčí o trvalej korekcii rozpočtového deficitu.
-
Rozpočtovú konsolidáciu podporí zníženie cyklicky upraveného deficitu, ktorý by mal po korekcii nadmerného deficitu dosiahnuť takmer vyrovnaný stav. Cyklicky upravený deficit výrazne klesol z 2,0 % HDP v roku 2003 na 1,2 % HDP v roku 2004. Prognóza útvarov Komisie z jari 2005 predpokladá, že v roku 2005 sa cyklicky upravený deficit zníži o ďalších 0,8 % HDP na 0,4 % HDP, čo je takmer vyrovnaný stav, a že v roku 2006 klesne na 0,0 % HDP.
-
Podľa oznámenia z marca 2005 v rámci postupu pri nadmernom deficite zostal pomer verejného dlhu k HDP v roku 2004 pod úrovňou referenčnej hodnoty vo výške 60 % HDP. Prognóza útvarov Komisie z jari 2004 predpokladá, že v rokoch 2005 a 2006 sa pod touto hranicou udrží.
(6)
Rozhodnutie 2005/136/ES by sa preto malo zrušiť,
PRIJALA TOTO ROZHODNUTIE:
Článok 1
Z celkového hodnotenia vyplýva, že korekcia nadmerného deficitu v Holandsku sa ukončila v roku 2004 podľa podmienok odporúčania adresovaného Holandsku 2. júna 2004 v súlade s článkom 104 ods. 7 zmluvy.
Článok 2
Rozhodnutie 2005/136/ES sa týmto zrušuje.
Článok 3
Toto rozhodnutie je určené Holandskému kráľovstvu.
V Luxemburgu 7. júna 2005